1.Johdanto

Eurooppalainen kansalaisaloite, jäljempänä ’kansalaisaloite’, on yksi merkittävimmistä Lissabonin sopimuksella käyttöön otetuista uudistuksista. Sen tarkoituksena on ottaa kansalaiset tiiviimmin mukaan politiikkojen määrittelyyn EU:n tasolla. Yksi kansalaisaloitteen keskeisistä eduista on yhteyksien luominen samanhenkisten ihmisten välille Euroopassa. Tämä puolestaan edistää Euroopan laajuista keskustelua kansalaisille tärkeistä kysymyksistä. Kansalaisaloitteiden järjestäjät ovat tähän mennessä keränneet erilaisten asioiden tueksi arviolta kuusi miljoonaa tuenilmausta, ja 10 prosenttia rekisteröidyistä kansalaisaloitteista on saavuttanut vaaditun vähintään miljoonan kansalaisen tuen.

Kansalaisaloite antaa kansalaisille mahdollisuuden keskustella suoraan EU:n toimielinten kanssa koko Euroopan kannalta keskeisistä kysymyksistä. Tavoitteena on lujittaa unionin demokraattista hyväksyttävyyttä. Komissio pitää kansalaisaloitetta erittäin tärkeänä ja on vahvasti sitoutunut varmistamaan sen toimivuuden, jotta sitä voidaan hyödyntää mahdollisimman tehokkaasti.

Kansalaisaloitetta koskevat säännöt ja menettelyt vahvistetaan Euroopan parlamentin ja neuvoston helmikuussa 2011 antamassa asetuksessa, joka tuli voimaan 1. huhtikuuta 2012. Kaikki jäsenvaltiot ovat panneet asetuksen täytäntöön. Asetuksen 22 artiklan mukaisesti komissio esittää Euroopan parlamentille ja neuvostolle kertomuksen asetuksen soveltamisesta viimeistään 1. huhtikuuta 2015 ja sen jälkeen joka kolmas vuosi.

Komissio on hyödyntänyt tässä kertomuksessa esitettävässä analyysissa muun muassa palautetta, jota saadaan jatkuvasti sidosryhmiltä, mukaan lukien kansalaisaloitteiden järjestäjiltä, joko suoraan tai Euroopan oikeusasiamiehen oma-aloitteisen tutkimuksen, Euroopan parlamentin tutkimuksen, erilaisten julkaisujen ja konferenssien kautta. Lisäksi komissio ottaa huomioon tiedot ja näkemykset, joita jäsenvaltiot ovat esittäneet kansalaisaloitetta käsittelevässä komission asiantuntijaryhmässä.

2.Nykytilanne

Kansalaisaloitemenettely käsittää useita vaiheita. Ennen kuin kansalaisaloite voidaan käynnistää, järjestäjien on perustettava kansalaistoimikunta. Järjestäjät voivat ryhtyä keräämään allekirjoittajilta tuenilmauksia vasta sen jälkeen kun komissio on rekisteröinyt ehdotetun kansalaisaloitteen. Kun aloite on rekisteröity, järjestäjillä on vuosi aikaa kerätä vaadittu määrä tuenilmauksia.

Komissio on vastaanottanut huhtikuusta 2012 lähtien 51 pyyntöä, jotka koskevat ehdotettujen kansalaisaloitteiden rekisteröintiä. Aloitteista 31 on rekisteröity (rekisteröintejä oli 16 vuonna 2012, yhdeksän vuonna 2013, viisi vuonna 2014 ja yksi vuonna 2015). Kolmen aloitteen osalta on parhaillaan käynnissä tuenilmausten keruu.

Tuenilmausten keräämisen määräaika on päättynyt 18 aloitteen osalta (10 muuta aloitetta peruttiin ennen määräajan päättymistä). Niistä kolmen aloitteen osalta on kerätty vaadittu määrä tuenilmauksia, ja aloitteet on toimitettu komissiolle. Komissio on antanut virallisen vastauksen kahteen aloitteeseen, jotka ovat ”Vesi ja sanitaatio ovat ihmisoikeus! Vesi kuuluu kaikille, se ei ole kaupallinen hyödyke!” (jäljempänä ”Vesi on perusoikeus”) sekä ”Yksi meistä”. Kolmas aloite (”Stop vivisection” – Ei eläinkokeille) on parhaillaan komission tarkasteltavana, ja komissio antaa vastauksensa viimeistään 3. kesäkuuta 2015 (ks. myös 3 luvun e kohta).

Yhteensä 20 ehdotettua kansalaisaloitetta ei täyttänyt rekisteröintiperusteita, eikä komissio sen vuoksi voinut rekisteröidä niitä.

Rekisteröidyt aloitteet Rekisteröimättä Tuenilmausten keruu kesken Järjestäjät peruneet Keruu päättynyt Sulkeutuneet aloitteet (ei tarpeeksi tuenilmauksia) Toimitettu komissiolle (komissio ei ole vastannut) Komissio vastannut Rekisteröinti evätty 3 10 3 12 1 2 20 31

Kuusi kansalaistoimikuntaa on päättänyt riitauttaa unionin yleisessä tuomioistuimessa komission päätökset, joilla se epää niiden ehdottamien kansalaisaloitteiden rekisteröinnin. ”Yksi meistä” -aloitteen järjestäjien muodostama kansalaistoimikunta on riitauttanut komission tiedonannon. Kaikkien edellä mainittujen asioiden käsittely on kesken.

Euroopan oikeusasiamies on vastaanottanut kaksi kantelua kansalaisaloitteiden järjestäjiltä. Oikeusasiamies on jo päättänyt toisen kantelun käsittelyn ja todennut, ettei komissio syyllistynyt toiminnassaan hallinnolliseen väärinkäytökseen. Toisen kantelun käsittely on edelleen kesken.